MOZZJONI GĦAL RIŻOLUZZJONI imressqa biex jingħalaq id-dibattitu dwar id-dikjarazzjonijiet mill-Kunsill u mill-Kummissjoni skond l-Artikolu 103(2) tar-Regoli ta' Proċedura f'isem il-Grupp Verts/ALE dwar is-sitwazzjoni fil-Lvant Nofsani Riżoluzzjoni tal-Parlament Ewropew dwar is-sitwazzjoni fil-Lvant Nofsani Il-Parlament Ewropew , wara li kkunsidra r-riżoluzzjonijiet ta' qabel dwar il-Lvant Nofsani, b'mod partikulari dawk tas-7 ta' Settembru 2006 fuq is-sitwazzjoni fil-Lvant Nofsani u tas-16 ta' Novembru 2006 fuq is-sitwazzjoni fil-Medda ta' Gaża, wara li kkunsidra l-konklużjonijiet tal-laqgħat tal-Kunsill għar-Relazzjonijiet Esterni tat-23 ta' April 2007 u ta' l-24 ta' Mejju 2007, wara li kkunsidra l-konklużjonijiet tal-Kunsill Ewropew tat-18 ta' Ġunju 2007 dwar il-Proċess ta' Paċi tal-Lvant Nofsani, wara li kkunsidra d-dikjarazzjonijiet tal-Kwartett tat-30 ta' Mejju 2007 u tas-27 ta' Ġunju 2007, wara li kkunsidra s-Samit ta' Sharm El Sheik tal-25 ta' Ġunju 2007, wara li kkunsidra l-Artikolu 103(2) tar-Regoli ta' Proċedura tiegħu, billi f'dan il-perjodu qegħdin infakkru l-40 anniversarju tal-gwerra li ntemmet bl-okkupazzjoni minn Iżrael tax-Xatt tal-Punent u l-Medda ta' Gaża, billi l-gvern ta' l-Unità Nazzjonali, li ġie ffurmat fit-8 ta' Frar wara l-ftehima ta' Mekka, ġie xolt mill-President Abbas wara li ttieħed kontroll tal-Medda ta' Gaża bil-vjolenza mill-milizja tal-Hamas; billi fl-istess ħin il-President ta' l-Awtorità Palestinjana ddikjara stat ta' emerġenza u installa gvern ta' emerġenza għat-Territorji Palestinjani mmexxi mill-Prim Ministru Fayad, billi l-gvern ta' l-Unità Nazzjonali kien ibbażat fuq programm li talab għat-twaqqif ta' stat Palestinjan fil-fruntieri ta' l-1967, għat-tisħiħ u l-espansjoni tal-waqfien mill-ġlied u li jiġu onorati l-ftehimiet li saru fil-passat mal-PLO, billi d-deterjorament tas-sitwazzjoni ekonomika u soċjali fit-Territorji Okkupati tal-Palestina ġara prinċipalment minħabba r-restrizzjonijiet fuq il-moviment ta' prodotti u persuni, li rriżulta fi kriżi umanitarja kbira fil-Gaża u li fil-prattika wassal għall-iżolament tal-Medda ta' Gaża, u wassal għall-kriżi finanzjarja li qed taffaċċja l-Awtorità Palestinjana minħabba r-rifjut illegali ta' l-Iżrael li tittrasferixxi lill-Awtorità Palestinjana d-dħul mit-taxxa u mid-dwana li qiegħda żżomm lura, billi d-deċiżjoni tal-Kwartett li tissospendi l-għajnuna diretta lill-Awtorità Nazzjonali Palestinjana kkontribwiet biex ħraxet il-kriżi minkejja l-Mekkaniżmu Internazzjonali Temporanju (TIM), li nħoloq sabiex jiżgura l-forniment kontinwu ta' servizzi pubbliċi soċjali essenzjali lill-popolazzjoni Palestinjana, u ż-żieda fil-fondi Ewropej, billi l-gvern Iżraeljan iddeċieda li jibni mill-ġdid rabtiet finanzjarji sħaħ mal-gvern il-ġdid u biex jerġa' jibda jagħmel trasferimenti ta' kull xahar ta' taxxi kif ukoll jeħles il-flus iffriżat li kien inżamm mill-Palestinjani sa mill-bidu ta' l-2006, billi t-tiġbid ta' l-okkupazzjoni u tad-diviżjoni tat-territorju Palestinjan ifixkel il-ħolqien ta' stat Palestinjan u jfixkel kwalunkwe prospettiva ta' paċi fir-reġjun; billi qed isir iżjed u iżjed urġenti li jitmexxa 'l quddiem proċess ta' paċi kredibbli li jista' joffri perspettiva ta' stat indipendenti, demokratiku u vijabbli li jeżisti mal-fruntieri ta' l-Iżrael lill-poplu Palestinjan, u jressaq il-paċi u l-istabilità lejn il-Lvant Nofsani, billi bejn it-30 ta' April u t-3 ta' Mejju 2007 saret żjara f'Gaża u fix-Xatt tal-Punent minn Delegazzjoni tal-Parlament Ewropew biex ikunu stabbiliti relazzjonijiet mal-Kunsill Leġiżlattiv Palestinjan, billi fl-20 ta' Mejju faqqa' l-ġlied fil-kamp tar-refuġjati Nahr al Bared fil-Libanu tat-Tramuntana, u wara fil-kamp tar-refuġjati ta' Ein al Hilweh, bejn gruppi radikali b'rabta ma' l-Al Qaeda u l-armata Libaniża , u li kkawża l-mewt ta' aktar minn 100 ruħ, billi din is-sitwazzjoni ta' emerġenza għal darb'oħra tixħet dawl fuq il-qagħda ħażina tar-refuġjati Palestinjani fil-Libanu, billi fl-aħħar ftit xhur u ġimgħat seħħew numru ta' attakki bil-bombi fil-Libanu; billi nqatlu f'attakki bil-bombi Walid Eido, membru tal-Parlament Libaniż u sitt suldati li kienu qed jaqdu dmirhom mal-forzi għaż-żamma tal-paċi tan-NU (UNIFIL); billi dawn l-attakki kellhom l-għan li jdgħajfu l-istabilità tal-pajjiż li għadu mifni minn krizi istituzzjonali profonda u minn staġnar politiku, billi fit-30 ta' Mejju l-Kunsill tas-Sigurtà tan-NU adotta r-Riżoluzzjoni 1757 li skond il-Kapitolu VII tistabbilixxi Tribunal imħallat internazzjonali/Libaniż li jkun responsabbli għall-ġuri ta' dawk il-persuni ssuspettati li qatlu l-Prim Ministru Libaniż Rafiq al-Hariri fl-2005 u ta' sensiela sussegwenti ta' assassinji politiċi, billi d-deċiżjoni dwar l-istabbiliment ta' dan it-tribunal issegwi t-talba tal-gvern Libaniż u d-deċiżjoni ta' l-UNSC ta' l-2005 li tkun stabbilita Kummissjoni ta' Inkjesta Indipendenti dwar il-qtil ta' Hariri wara li nstab li l-inkjesta tal-Libanu kellha nuqqasijiet kbar, Jitlob lill-UE biex tadotta miżuri urġenti sabiex tiżgura l-għoti ta' għajnuna umanitarja u għal emerġenzi lill-popolazzjoni tal-Gaża, li parti minnha tista' tiġi provduta mill-Mekkaniżmu Internazzjonali Temporanju (TIM) estiż sa Settembru 2007, u biex tiggarantixxi aċċess mhux imfixkel għal din l-għajnuna fil-Medda ta' Gaża; f'dan ir-rigward jitlob lill-Kunsill biex terġa' tibda tħaddem, b'mod immedjat, il-Missjoni ta' l-UE għall-Għajnuna fuq il-Fruntieri (EUBAM) fil-post għall-qsim tal-fruntiera bl-isem ta' Rafah; jitlob, bl-istess spirtu, lill-Kunsill biex jagħmel kull sforz sabiex jevita l-iżolament tal-Medda ta' Gaża u biex jagħti sehem lill-awtoritajiet Palestinjani f'Gaża sabiex jitjiebu s-sigurtà u s-sitwazzjoni ekonomika u soċjali ta' dawk li joqogħdu hemmhekk; Jistieden lill-gvern Iżraeljan sabiex jirrispetta u jwettaq ir-responsabilitajiet tiegħu lejn il-popolazzjoni ċivili Palestinjana u sabiex ineħħi r-restrizzjonijiet ta' mobilità li jżommu l-moviment ħieles ta' persuni u prodotti skond il-Ftehima dwar il-Moviment u l-Aċċess (AMA); Jistieden lill-Hamas sabiex immedjatament iwaqqaf l-eżekuzzjonijiet sommarji u kull forma ta' fastidju fiżiku u psikoloġiku u sabiex jiggarantixxi d-drittijiet bażiċi u s-sigurtà tal-popolazzjoni ta' Gaża mingħajr ebda distinzjoni, b'attenzjoni partikolari għad-drittijiet tan-nisa; iħeġġeġ lill-Hamas sabiex jiggarantixxi aċċess liberu fuq il-fruntieri ta' Gaża lill-persuni li jridu jħallu l-Medda ta' Gaża; Jistieden lill-partijiet kollha sabiex itemmu l-vjolenza bejn il-Palestinjani u sabiex jikkontribwixxu ħalli jkun hemm ordni u sigurtà li għandhom iserħu fuq ir-rispett lejn l-avversarji politiċi; Jirrikonoxxi li hu ta' importanza kbira li jappoġġja s-sejħa tal-Lega Għarbija ħalli sseħħ l-unità nazzjonali Palestinjana u terrritorju ta' unità Palestinjana; jappoġġja, f'dan ir-rigward, kull sforz immirat lejn it-tfassil ta' proċess ta' rikonċiljazzjoni; Jenfasizza li l-politika ta' rifjut ta' l-UE għal għajnuna diretta u għal rikonoxximent tal-Gvern ta' Unità Nazzjonali, li kien l-espressjoni leġittima tar-rieda tal-poplu Palestinjan, ikkontribwixxit għall-waqgħa ta' dak il-gvern u għas-sitwazzjoni traġika preżenti; jistieden lill-Kunsill, għalhekk, sabiex jitgħallem mill-iżbalji tal-passat u jerġa' jibda n-negozjati ħalli jingħeleb il-falliment politiku u istituzzjonali attwali; Hu konvint li hu wisq aktar urġenti li jinbeda proċess ta' paċi kredibbli li jista' jagħti lill-poplu Palestinjan il-prospett ta' stat indipendenti, demokratiku u vijabbli li jeżisti mal-fruntieri ta' Iżrael; jistieden lill-Kunsill, għalhekk, li jibda sine die inizjattiva għal konferenza internazzjonali ta' paċi dwar il-Lvant Nofsani bil-għan li jintlaħaq ftehim reġjonali u komprensiv ta' paċi bbażat fuq ir-riżoluzzjonijiet tan-NU, u partikolament fuq il-proposta ta' Inizjattiva Għarbija għall-Paċi li għandha tiġi meqjusa serjament minn Iżrael; Iħeġġeġ lill-Gvern Iżraeljan biex iwaqqaf l-estensjoni tat-territorji okkupati u sabiex jirtira mit-territorji okkupati tax-Xatt tal-Punent u ta' Ġerusalemm tal-Lvant b'konformità sħiħa mar-riżoluzzjonijiet tan-NU u sabiex jibda 'pjan ta' ħelsien gradwali' għall-priġunieri Palestinjani f'ċentri Iżraeljani ta' detenzjoni; iqis li dan il-pjan għandu jibda bil-ħelsien ta' minuri miżmuma; jistieden għal darb'oħra għall-ħelsien immedjat ta' membri tal-Kunsill Leġiżlattiv Palestinjan u ta' Ministri; iħeġġeġ lill-Gvern Iżraeljan sabiex jeħles mingħajr dewmien lil Marwan Barghouti bħala sinjal ċar ta' ko-eżistenza u djalogu mal-mexxejja Palestinjani; Jilqa' l-ħelsien immedjat minn gruppi radikali Palestinjani tal-ġurnalista tal-BBC Alan Johnston u tal-Kapural Shalit; Jappoġġja s-sejħa tal-President Abbas sabiex tintbagħat forza għaż-żamma tal-paċi fix-Xatt tal-Punent, fil-Medda ta' Gaża u fuq il-fruntiera bejn Iżrael u Gaża sabiex tipproteġi l-popolazzjoni ċivili fil-qafas ta' strateġija ta' politika ġenerali immirata sabiex immedjatament twassal il-proċess ta' paċi u ta' negozjati lejn l-istat finali tiegħu; Jesprimi tħassib serju dwar kemm hu xieraq li l-ex Prim Ministru Ingliż Tony Blair kellu jiġi maħtur rappreżentant tal-Kwartett u jenfasizza l-ħtieġa ta' medjatur reġjonali aċċettat mill-partijiet kollha; Jistieden lill-Kunsill u l-Kummissjoni biex jipprovdu l-mezzi kollha neċessarji ħalli jippermettu li t-Tribunal Internazzjonali għal-Libanu jaħdem b'mod effettiv u jwettaq il-mandat tiegħu; Iħeġġeġ lill-partijiet Libaniżi kollha biex jappoġġjaw lil dan it-tribunal, u lis-Sirja biex tikkopera bis-sħiħ fil-ħidma tiegħu; Jitlob lill-partijiiet u l-fazzjonijiet Libaniżi biex iżommu lura minn atti li jistgħu jipperikolaw aktar l-istabbilità tal-pajjiż u li attwalment għadhom qed ixekklu l-operat ta' l-istituzzjonjiet fraġili Libaniżi; jitlob, f'dan ir-rigward, sabiex jitnieda mill-ġdid id-djalogu għall-unità nazzjonali ħalli jiġu eliminati d-differenzi u jiġi evitat vojt governattiv fiż-żmien ta' tħejjija għall-elezzjonijiet presidenzjali li għandhom isiru fil-ħarifa ta' din is-sena; Iħeġġeġ lill-Gvern Libaniż biex jagħmel ħiltu kollu biex iwaqqaf kull tip ta' diskriminazzjoni li ssir kontra r-rifuġjati Palestinjani u jiffaċilita l-integrazzjoni tagħhom fis-soċjetà Libaniża jekk dawn jixtiequ jintegraw; iħeġġeġ, f'dan is-sens, il-Kunsill u l-Kummissjoni biex jipprovdu l-għajnuna meħtieġa fi ħdan il-qafas tal-Pjan ta' Azzjoni; jenfasizza li din is-sitwazzjoni ta' emerġenża tkompli tenfasizza l-ħtieġa li tinstab soluzzjoni ġusta u komprensiva għar-refuġjati Palestinjani; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lir-Rappreżentant Għoli għas-CFSP, lir-Rapreżentant tal-Kwartett, lill-President ta' l-Awtorità Palestinjana, lill-membri kollha tal-Kunsill Leġiżlattiv Palestinjan, lill-Knesset u lill-Gvern ta' Iżrael, u lis-Segretarju Ġenerali tal-Lega Għarbija.
Extracted from 14741224__MOTION__B6-2007-0274__MT.txt